**இந்திய உயர் ஸ்தானிகராலயம்**

**கொழும்பு**

**ஊடக அறிக்கை**

**வெளியுறவுத்துறை அமைச்சர் கலாநிதி எஸ்.ஜெய்சங்கர் அவர்களின் இலங்கை விஜயம் (ஜூன் 20, 2024)**

வெளியுறவுத்துறை அமைச்சர் கலாநிதி எஸ். ஜெய்சங்கர் அவர்கள் 2024 ஜூன் 20ஆம் திகதி இலங்கைக்கான உத்தியோகபூர்வ விஜயம் ஒன்றை மேற்கொண்டிருந்தார். வெளியுறவுத் துறை அமைச்சர் அவர்களது மீள் நியமனத்தை அடுத்து மேற்கொள்ளப்படும் முதலாவது இருதரப்பு விஜயம் இதுவாகும். அத்துடன் இந்திய பொதுத் தேர்தல்களை அடுத்து புதிய அரசாங்கத்தின் பதவியேற்பு நிகழ்வில் கலந்துகொள்வதற்காக இலங்கை ஜனாதிபதி அதி மேதகு ரணில் விக்கிரமசிங்க அவர்கள் ஜூன் 9-10 ஆகிய திகதிகளில் இந்தியாவுக்கு மேற்கொண்டிருந்த விஜயத்தை அடுத்து இந்த விஜயம் மேற்கொள்ளப்படுகின்றது. வெளியுறவுத் துறை அமைச்சர் அவர்கள் 2021 ஜனவரி, 2022 மார்ச், 2023 ஜனவரி மற்றும் 2023 ஒக்டோபர் ஆகிய அண்மைய காலப்பகுதிகளில் நான்கு தடவைகள் இலங்கைக்கு விஜயம் மேற்கொண்டிருந்தார்.

2. இந்நிலையில், தற்போதைய விஜயத்தின்போது ஜனாதிபதி அதி மேதகு ரணில் விக்கிரமசிங்க மற்றும் பிரதமர் மாண்புமிகு தினேஷ் குணவர்த்தன ஆகியோரைச் சந்தித்த வெளியுறவுத் துறை அமைச்சர் அவர்கள், வெளிவிவகார அமைச்சர் கௌரவ M.U.M அலி சப்ரி அவர்களுடனும் சந்திப்பினை மேற்கொண்டிருந்தார். ஜனாதிபதி மாளிகையில் வெளியுறவுத்துறை அமைச்சர் அவர்களை ஜனாதிபதி அதி மேதகு ரணில் விக்ரமசிங்க அவர்கள் வரவேற்றிருந்ததுடன் அவர்கள் இருவரிடையிலுமான சந்திப்பொன்றும் இடம்பெற்றிருந்தது. அதனை அடுத்து துறைமுகங்கள், கப்பற்றுறை மற்றும் விமான சேவைகள் அமைச்சர் கௌரவ நிமல் சிறிபால டி சில்வா, கமத்தொழில் மற்றும் பெருந்தோட்டக் கைத்தொழில் அமைச்சர் கௌரவ மகிந்த அமரவீர, வெளிவிவகார அமைச்சர் கௌரவ M.U.M அலி சப்ரி, மின்சக்தி மற்றும் வலுச்சக்தி அமைச்சர் கௌரவ காஞ்சன விஜேசேகர, ஆகிய அமைச்சர்களுடனான பேராளர்கள் மட்ட சந்திப்புகள் உள்ளிட்ட பல சந்திப்புகள் தொடர்ந்து இடம்பெற்றிருந்தன.

3. இதேவேளை விஸ்தீரணமானதும் மக்களை இலக்காகக்கொண்டதுமான இந்திய இலங்கை அபிவிருத்தி ஒத்துழைப்பினை பறைசாற்றும் வகையில் ஜனாதிபதி ரணில் விக்கிரமசிங்க மற்றும் வெளியுறவுத் துறை அமைச்சர் ஆகியோரால் கொழும்பு மற்றும் திருகோணமலை மாவட்டங்களில் முன்னெடுக்கப்பட்ட மாதிரி வீடமைப்புத் திட்டங்களின் கீழான 48 வீடுகள், கண்டி மாத்தளை மற்றும் நுவரெலியா ஆகிய மாவட்டங்களில் இந்திய வீடமைப்புத் திட்டத்தின் மூன்றாம் கட்டத்தின் கீழான 106 வீடுகள் கையளிக்கப்பட்டிருந்தன. 6 மில்லியன் அமெரிக்க டொலர் இந்திய நன்கொடை ஊடாக நிறுவப்பட்ட சமுத்திர தேடல் மற்றும் மீட்பு நடவடிக்கைக்கான கேந்திர மையமான சமுத்திர மீட்பு ஒருங்கிணைப்பு நிலைய சேவைகளும் மெய்நிகர் மார்க்கமூடாக கூட்டாக ஆரம்பித்து வைக்கப்பட்டது. (விபரங்களுக்காக திட்டங்கள் குறித்த ஆவணங்களை பார்வையிடவும்.)

4. இலங்கை அரசாங்கத்தின் தலைமைத்துவத்துடன் வெளியுறவுத் துறை அமைச்சர் அவர்களால் மேற்கொள்ளப்பட்டிருந்த சந்திப்புகள் இந்திய இலங்கை பன்முக பங்குடைமையில் முன்னேற்றத்தினை துரிதப்படுத்தவும் மீளாய்வுசெய்வதற்குமான சந்தர்ப்பத்தினை வழங்கியிருந்தது. 2023 ஜூலையில் இலங்கை ஜனாதிபதி அதி மேதகு ரணில் விக்கிரமசிங்க அவர்களால் இந்தியாவுக்கு மேற்கொள்ளப்பட்டிருந்த விஜயத்தின்போது ஜனாதிபதி ரணில் விக்கிரமசிங்க மற்றும் பிரதமர் ஶ்ரீ நரேந்திர மோடி ஆகியோரால் ஏற்றுக்கொள்ளப்பட்டிருந்த தொலைநோக்கு ஆவணம் தொடர்பாகவே இக்கலந்துரையாடல்களில் முக்கிய கவனம் செலுத்தப்பட்டிருந்தது. அத்துடன் குறிப்பாக சக்தித்துறை, பௌதீக உட்கட்டமைப்பு, பொருளாதாரம் மற்றும் இரு நாட்டு மக்களிடையிலான தொடர்புகள் உள்ளிட்ட சகல விடயங்களிலும் தொடர்புகளை அதன் சகல பரிமாணங்களிலும் மேம்படுத்துவதற்கான முன்னெடுப்புகள் மற்றும் தற்போது அமுல்படுத்தப்பட்டிருக்கும் திட்டங்கள் குறித்தும் இக்கலந்துரையாடல்களின்போது அதிக முக்கியத்துவம் வழங்கப்பட்டிருந்தது.

5. முன்னாள் ஜனாதிபதி மகிந்த ராஜபக்‌ஷ, எதிர்க் கட்சித் தலைவர் சஜித் பிரேமதாச, வடக்கு கிழக்கு மாகாணங்களையும் மலையக பிராந்தியத்தையும் சேர்ந்த பல்வேறு அரசியல் கட்சிகளதும் தலைவர்களுடன் வெவ்வேறான சந்திப்புகளை வெளியுறவுத் துறை அமைச்சர் கலாநிதி எஸ்.ஜெய்சங்கர் அவர்கள் மேற்கொண்டிருந்தார். கட்சி ரீதியான எல்லைகளுக்கு அப்பால் இரு நாடுகளினதும் மக்களுக்கு தொடர்ச்சியான வளர்ச்சி மற்றும் செழுமைக்கு நன்மையளிக்கும் வகையில் வலுவான இந்திய இலங்கை பங்குடைமையினை இங்கு காணமுடிந்தது.

6. இந்தியாவின் அயலுறவுக்கு முதலிடம் கொள்கை மற்றும் சாகர் கோட்பாடு ஆகியவற்றில் இலங்கைக்கு முக்கிய இடம் வழங்கப்பட்டுள்ளதனை வெளியுறவுத் துறை அமைச்சர் அவர்களது விஜயம் சுட்டிக்காட்டுகின்றது. இலங்கையின் பொருளாதார மீட்சி மற்றும் ஸ்திரத்தன்மையை அடுத்து உறுதியான நீண்ட காலப் பொருளாதார ஒத்துழைப்பை உருவாக்குவது, இலங்கையின் ஸ்திரமான மற்றும் சமமான வளர்ச்சி மற்றும் இந்து சமுத்திரப் பிராந்தியத்தின் பரஸ்பர செழுமைக்கான முன்னுரிமைக்குரிய விடயமாக சுட்டிக்காட்டப்பட்டுள்ளது.

\*\*\*\*\*\*\*\*\*\*\*\*\*\*\*\*\*

கொழும்பு

ஜூன் 20, 2024.

மூலம் <https://www.mea.gov.in/press-releases.htm?dtl/37890/Visit+of+External+Affairs+Minister+Dr+S+Jaishankar+to+Sri+Lanka+June+20+2024>